AlexejDobrolubov/national_council_slovak_2010 huggingface dataset:
33. schôdza NR SR - 15.deň - A. dopoludnia
Dátum: 2025-04-16
Poslanec: Hargaš, Ján (PS)
Druh vystúpenia: Vystúpenie s faktickou poznámkou

45. Ďakujem za slovo. A ja by som to tak rád zosumarizoval, túto debatu ku zmrazovaniu platov pre verejnosť, pre ľudí, ktorí to sledujú. My hovoríme, že je načase, aby si poslanci zmrazili platy. Vy sa tak okúňate, sem-tam poviete, že veď dobre, však poďme sa o tom rozprávať. Tak rád by som ľuďom zosumarizoval, že ako úprimne to myslíte. Čiže zvolali sme okrúhly stôl na to, aby sme naprieč všetkými stranami v parlamente našli nejaké riešenie na zmrazenie platov. My sme prišli, opozícia, za koalíciu nikto. Takže asi tak to myslíte úprimne. Druhý test, máte tu zákon, ktorý môžete podporiť. Teraz o 20 minút sa o ňom bude hlasovať. Môžete to podporiť a môžete dať najavo, že áno, sme za to, aby sme pokračovali v rokovaní o tomto zákone a schválili zmrazenie platov. To som veľmi zvedavý, že ako sa k tomu postavíte. Máme tu tretí dôkaz. Pán Raši povedal, že on teda rád prijme na seba tú úlohu, že za koalíciu sa toho nejak chopí a príde s nejakým návrhom. Výborne, tak sme si povedali, veď keď je to nejaká úloha, nech má aj nejaký termín. A navrhli sme uznesenie, aby sa pán Raši zaviazal, že s tým návrhom príde do, myslím, že 30. júna alebo tak nejak to znelo, proste nejak termínovaná úloha. Čo ste spravili? Odmietli ste to. Ja neviem, myslíte si, že tí ľudia to nevidia? Veď je každému nad slnko jasnejšie, že vy tu len predstierate ten záujem o zmrazenie platov, že v skutočnosti sa tomu snažíte vyhnúť, pretože každú jednu iniciatívu, ktorá by viedla k tomu zmrazeniu, bojkotujete, odmietate a utekáte pred ňou. A zopakujem to, čo som aj včera hovoril. Ideme na sviatky, ideme do regiónov, tak ja vám prajem, nech sa vás ľudia pýtajú pekne krásne v tých regiónoch, že prečo si odmietate zmraziť platy. A to som veľmi zvedavý na tie výhovorky. Mohli ste prísť na stretnutie k tomu, mohli ste podporiť zákon, mohli ste prijať na seba nejaký záväzok, že dokedy prídete s vlastným riešením. Všetky tie tri veci ste odmietli. Tak nech sa vás pýtajú ľudia že prečo.
33. schôdza NR SR - 15.deň - A. dopoludnia
Dátum: 2025-04-16
Poslanec: Hargaš, Ján (PS)
Druh vystúpenia: Vystúpenie s faktickou poznámkou

13. Ďakujem za slovo. Julo, celý čas som aj ja rozmýšľal, že kedy už táto koalícia že za niečo bude zodpovedať. Normálne že pre mňa, ty si to hovoril vo svojom príhovore, že pre mňa to je neuveriteľné, neuveriteľné, že po roku a pol furt jak pokazená platňa, dokola, dokola, dokola, za všetko tu môže niekto iný. Normálne, že ja mám pocit, že aj býva... že aj tá Ódorova vláda asi založila to ministerstvo športu, nie. Oni tiež? Že to je ne-u-ve-ri-teľ-né, že dokedy sa vy ste schopní vyhovárať na iných, na všetkých naokolo, len vy za nič, chudáčikovia, nemôžete. Normálne že podľa mňa vy tam niekde asi máte nejakú figurínu Ódora, Matoviča, Hegera a ony asi podpisujú všetky tie výdavky, alebo ja neviem, že čo vám povedali. Veď to sú výdavky tejto vlády. Haló, vy ste rok a pol vo vláde! To sú vaše výdavky. Veď už elementárnu matematiku, ja mám ekonómiu vyštudovanú a normálne rozum sa mi zastavuje nad týmto. Však to sú vaše výdavky, čo vám tu kolega spomínal! Nie nejaké fiktívne, že niekto iný ich schválil. Vy ich podpisujete, vaše ministerstvá. A ešte ma neštartujte na tých platoch, lebo to je tak absurdné, že teraz sa predbiehate všetci v tom, že jasné, zmrazme, všetko poďme zmraziť. Už aj pán minister Tomáš mi to v nedeľu v relácii povedal. Zmrazme, kľudne zmrazme. No výborne, tak sme zvolali okrúhly stôl parlamentných strán, že teda poďme si sadnúť na to a poďme sa dohodnúť, ako to ideme zmraziť. No hádajte, kto neprišiel? Vy, koaličníci. Tak si chcete zmrazovať platy, že asi ste niekde zmrzli. Však to je ako, ja neviem, či si vy myslíte, že to ľudia akože nevidia? Veď jedna a jedna si vie zrátať každý. Tak keď chcete zmraziť platy, tak príďte na stretnutie, kde sa o tom ideme baviť, nie? Alebo, alebo jak? (Potlesk.)
33. schôdza NR SR - 14.deň - B. popoludní
Dátum: 2025-04-15
Poslanec: Hargaš, Ján (PS)
Druh vystúpenia: Vystúpenie s faktickou poznámkou

139. Pani poslankyňa, ty si hovorila o absurdite tohto zákona, ktorý teda v tej pôvodnej verzii by mal vyžadovať od neziskových organizácií, aby reportovali nejaké stretnutia s verejnými činiteľmi, hej. Tak ja vám dám taký že absurdný príklad, že kam to až môže viesť, hej. Ja som u nás v dedine zakladal ochotnícke divadlo a som teda jeho členom, takže predpokladám, že keď sa stretneme s mojimi kolegami z tohto divadla pri nácviku skúšky, tak to oni budú musieť odreportovať, hej, že o čom sa so mnou rozprávali. No a čo my robíme, tak my aj nejak precvičujeme nejaké tie hry, ktoré sme si pripravili, a pripravili sme si jednu takú hru, v ktorej sú také repliky, si tam rozprávajú tie postavy, jednu som hral kedysi teda ja. A teraz ja si normálne predstavujem, že ako by na tom ministerstve vnútra lúštili, že čo mne, verejnému činiteľovi, hovorili tí jednotliví kolegovia, ktorí tam so mnou sedia okolo toho stola. Tak vám to prečítam: „Nešťastie je už možno tu. Telefonát predsedu, ten zvyčajne nemáva radostné správy." To je v tej hre a normálne si predstavujem, ako na vnútre teraz tam tí ľudia okolo Šutaja Eštoka to lúštia, ktorého predsedu on myslel? O nejakom predsedovi sa rozprávali, že nejaké zlé správy predseda... Alebo ďalej, toto bude ešte lepšie: „To je politické spiknutie, presne tak, keď si páni poslanci mestského zastupiteľstva rozdelili miesta vo výbore pre školstvo, zdravotníctvo a vo vedení elektrárne, ostala skupinka hlupákov, ktorej sa nič neušlo. A tak z nej urobili divadelnú radu a toho najväčšieho hlupáka zvolili za predsedu." A normálne vidím, ako tam budú lúštiť na tom ministerstve vnútra, že koho sme tým mysleli, proti komu sme to konšpirovali, o kom sa to vyjadrujeme, že to je hlupák. Takéto absurdity ste sem doniesli, hej, že toto budú musieť reportovať neziskovky, že sa rozprávali s verejným činiteľom o nejakých ťažkých konšpiráciách. Úplná blbosť, čo ste si vymysleli. Nemáte nič iné na robote fakt v tejto dobe, ako vymýšľať takéto blbosti, s prepáčením. Fakt. A, pani poslankyňa, pýtala si sa, ako rozdeľujú dobré a zlé neziskovky, no veľmi jednoducho. Dobré sú také, ktoré sa nevyjadrujú k vláde, a zlé sú také, ktoré si dovolia kritizovať vládu. To je veľmi jednoduchá metóda a veľmi jasná čiara. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Hargaš, Ján (PS)
Druh vystúpenia: Vystúpenie s faktickou poznámkou

46. Ďakujem za slovo. Ja sa tak vyjadrím v celosti k tomu vášmu vystúpeniu, pretože tu ide aj o kontext, v akom to vystúpenie prišlo. A keďže sa nám už chýli ku koncu táto schôdza, tak my sa tak rozpŕchneme na sviatky, vy to tak voláte, že do regiónov, do regiónov sa rozpŕchneme a ja vám to, viete čo, ja vám to prajem, ja vám to prajem, aby ste išli do tých regiónov a prajem vám, aby sa vás ľudia pýtali, čo ste tie posledné týždne v parlamente robili, že za čo ste vy bojovali, hej? A teda pozrime sa, za čo ste bojovali posledné týždne v parlamente. Čiže bojovali ste za ponechanie transakčnej dane, bojovali ste za rentu pre pána Žilinku, bojovali ste za počet pohlaví v ústave, bojovali ste proti mimovládkam a bojovali ste za odškodnenie ľudí, ktorí porušovali pravidlá počas covidu. A ja vám prajem, aby sa vás ľudia pýtali presne na toto, že za čo si bojoval tie posledné týždne, povedz mi. A to vy im poviete. A oni sa vás spýtajú, a ako to, preboha, mne má pomôcť v mojej situácii, keď teraz sa tu na mňa valí dražoba, keď všetko stojí viacej, keď, keď je tu milión ľudí ohrozených chudobou. Tak to vám fakt prajem, aby sa vás toto ľudia v tých regiónoch spýtali. A keď sa to spýtajú nás, tak my im povieme, že sme pomáhali v tomto parlamente presadiť zákony na pomoc jednorodičom, na zrušenie hlúpej transakčnej dane, za odškodnenie, za nefunkčný kataster, lebo to je to správne odškodnenie, ktoré ste mali schváliť v tomto parlamente, za podporu podnikateľov, podporu rodín, ktoré sú ohrozené vašou drahotou alebo podporu znevýhodnených občanov. To im povieme my. A teda veľmi vám prajem, aby ste im vy mohli porozprávať, čo ste posledné týždne tuná presadzovali, za čo ste tak strašne bojovali, čo bolo priorita v tejto situácii v tejto krajine riešiť, hej? Pohlavia a mimovládky. Neuveriteľné. A ešte posledná poznámka na záver, ste tak povedali, že bojí sa iba ten, kto nemá čisté úmysly. Dúfam, že som vás presne citoval. Tak ja som nečakal, že budete takýto sebakritický alebo kritický ku svojim kolegom v koalícii, pretože potom sa pýtam, že kto sa teda bál pri tej novele Trestného zákona, ktorú ste tak vehementne presadzovali, aby ste cez zníženie, zníženie premlčacích lehôt sa dostali spred súdnych konaní. To ste sa museli sakramentsky báť. Ďakujem. (Potlesk.)
33. schôdza NR SR - 11.deň - B. popoludní
Dátum: 2025-04-10
Poslanec: Hargaš, Ján (PS)
Druh vystúpenia: Vystúpenie s faktickou poznámkou

85. Ďakujem, drahé kolegyne, za vaše faktické poznámky. Trochu ma mrzí, že som nedostal ešte faktickú poznámku od nikoho z koalície, ale tak preventívne, ja mám takú rubriku, že prečo, prečo by ste mohli si myslieť, že sa to nedá, alebo idem vaše obavy nejak skúsiť vyriešiť aj takto krátko cez faktickú poznámku. Peniaze na to sú. Sú na úplne iné, menej dôležité veci. A na tie, 3-5 mil. určite na toto nájdeme, stačí škrtnúť jeden z tých výdavkov, ktoré som spomínal napr. aj včera pri rozprave o transakčnej dani. Či sa to technicky dá spraviť? Dá sa to technicky spraviť, je to spravené tak, že buď si človek požiada o vrátenie toho poplatku alebo sa mu započíta voči najbližšej daňovej povinnosti, to je úplne štandardný spôsob, ako štát vracia nejaké poplatky. Čo by ešte mohol byť problém? Nič iné mi už nenapadá naozaj, technicky realizovateľné, peniaze na to sú, jediné, čo chýba, je politická vôľa. A ja naozaj verím tomu, že túto vôľu nájdeme. Ďakujem pekne. (Ruch v sále.)
33. schôdza NR SR - 10.deň - B. popoludní
Dátum: 2025-04-09
Poslanec: Hargaš, Ján (PS)
Druh vystúpenia: Vystúpenie s faktickou poznámkou

52. Ďakujem za slovo, pán predsedajúci, a ďakujem, kolegovia, za vaše faktické poznámky. Budem reagovať na pána Hazuchu a pána Dubéciho. Také netradičné duo, ale aby sme si nezávideli, jeden koaličný, jeden opozičný. Pán Hazucha, teraz trochu to predýchavam, ale to nemyslíte vážne, to nemyslíte vážne, že vy ste vlastne povedali niečo v tom duchu, že veď to im chýbať nebude, však to z nich ani neubudne, to ich z biedy nevytrhne. Ale veď tá otázka nestojí vôbec takto, tá otázka je úplne naopak. To z vás by ubudlo, keby ste si nenadelili dvojnásobné platy? To z vás by ubudlo, keby ste si nekupovali luxusné meďáky? Z vás by ubudlo, keby ste nedávali doživotnú rentu pánovi Žilinkovi, pánovi Ficovi? Najprv máte šetriť na sebe, z vás by ubudlo keby ste šetrili na sebe?
33. schôdza NR SR - 10.deň - B. popoludní
Dátum: 2025-04-09
Poslanec: Hargaš, Ján (PS)
Druh vystúpenia: Vystúpenie v rozprave

18. Ďakujem pekne za slovo, pán predsedajúci, téma je jasná. (Smiech v sále.) Téma je jasná, mrzí ma, že vás bolí hlava, ale verte, slovenských podnikateľov posledné dni bolí hlava oveľa viac. Takže (potlesk) môžem vám ponúknuť Ibalgin, vám to možno uľaví na najbližších pár hodín... (Prerušenie vystúpenia predsedajúcim.) Danko, Andrej, podpredseda NR SR V poriadku, aj ja vám dám tabletku, len územnú samosprávu skúste riešiť, dobre? Transakčná daň nie je predmetom tohto rokovania. Hargaš, Ján, poslanec NR SR Ale tej územnej samospráve a slovenským podnikateľom sa neuľaví Ibalginom. No, čiže budem sa držať témy, samozrejme, samozrejme, veď na to sme tu, pretože súčasťou prerokovanej témy nie je len ten návrh zákona, ale aj pozmeňujúci návrh, ktorý k nemu zaznel v pléne. A kľudne si o tom dajme intelektuálnu debatu, že kedy inokedy sa môžu poslanci vyjadriť ku pozmeňujúcemu návrhu, ktorý zaznel v rozprave. Beriem to tak, že môžem, hej? Pán predsedajúci práve odišiel. Čiže beriem to tak, že môžem. Tak ideme, poďme na to. Čiže budem sa primárne vyjadrovať ku transakčnej dani. Pán Danko, neodchádzajte, to bude dobré (smiech v sále), dobre, pán Danko, škoda. Ešte som zabudol povedať, pán minister, vítam vás tiež. Vidím, že ste najnovší v poradí našich zajatcov v tejto menšej obštrukcii ku transakčnej dani, ale platí ten istý argument ako s tým Ibalginom, je to to najmenej, čo môžte spraviť. A sú tu ľudia, ktorí majú oveľa väčšie problémy, ako to, že tu musíte s nami sedieť a počúvať kritiku transakčnej dane. No celý tento príbeh niekto z koalície myslím, že pomenoval, že to bol taký experiment, že transakčná daň, že to bol taký experiment. No ďakujem pekne. Fakt ďakujem pekne, že za prvé si nemyslím, že vláda tu má byť na to, aby vyskúšala na nás nejaké experimenty, že čo sme my nejaké testovacie morčatá? Alebo čo sú, podnikatelia sú nejaké testovacie morčatá, že vy si zmyslíte, že potrebujete nahnať pol miliardy do rozpočtu, tak experimentálne to vyskúšate, lebo veď máme tu veľa krajín, ktoré to vyskúšali, až počtom dve, Maďarsko a Venezuela, tak čo, čo, ja nechápem, že aká logika k tomuto mohla viesť, že teda ideme experimentovať so slovenskými podnikateľmi, pričom teda vieme, že to nebude iba o tých podnikateľoch, že sa to rozleje do celej ekonomiky, ale veď čo? Však experiment. Skúsime, zistíme. Skúsili ste, zistili sme.
33. schôdza NR SR - 10.deň - A. dopoludnia
Dátum: 2025-04-09
Poslanec: Hargaš, Ján (PS)
Druh vystúpenia: Vystúpenie s faktickou poznámkou

83. Ďakujem za slovo. Verím, že pán predsedajúci ocení, že sa naozaj budem vyjadrovať k tomu, čo hovoril môj predrečník. Pretože môj predrečník na záver rozpravy vyzval aj pána Danka, aby podporil náš pozmeňujúci návrh na zrušenie transakčnej dane. To naozaj hovoril pán Danko. Takže ja sa budem striktne držať toho, čo povedal kolega. A naozaj ja by som vás chcel touto formou vyzvať, pretože toto je slovo, sa to volá že faktická poznámka, tak zosumarizujem fakty. Pán Danko povedal, že transakčná daň je hlúpa transakčná daň, že ho teda iba donútili za ňu hlasovať, to je fakt. Aby som ho podporil v tom, aby hlasoval za ten pozmeňovák, ktorým zrušíme transakčnú daň, tak mu poviem druhý fakt, že nie je v tom sám. Aj pán Žiga povedal, že transakčná daň nie je dobré riešenie, aj pán Gašpar dokonca povedal, že transakčná daň je škodlivá daň. Že jak ho rátam, tak rátam, tak všetci traja koaliční partneri sa na tomto zhodujú. Pán Žiga za HLAS, pán Danko za SNS, pán Gašpar za SMER, čiže máme tu prudkú zhodu naprieč celou sálou, všetci si tu myslíme, že transakčná daň je hlúposť, lebo všetci aj z opozície, aj z koalície to nejakým spôsobom deklarovali. No tak ja naozaj sa už pýtam, že čo nám teda bráni v tom, aby sme podporili ten pozmeňujúci návrh, ktorý Progresívne Slovensko predložilo k tomuto zákon, vďaka ktorému by transakčná daň prestala platiť k 1. 5.. A naozaj sa to pýtam v mene všetkých podnikateľov, ktorí dnes každý deň dostávajú notifikácie o tom, ako ich štát zdiera každou jednou transakciou, každou jednou operáciou o peniaze, ktoré by inak mohli investovať do svojho podnikania alebo na zvyšovanie platov svojich zamestnancov. O tieto peniaze ich štát dnes zdiera týmto nezmyselným experimentom zvaným transakčná daň. A keď tu je teda široká zhoda, že poďme to zrušiť, vráťme sa z kratšej cesty, tak ja sa pýtam, že čo nám v tom ešte bráni. Naozaj sa, a budem sa to pýtať aj v rozprave, čo vám v tom ešte bráni, nájdite odvahu.
22. schôdza NR SR - 11.deň - A. dopoludnia
Dátum: 2024-11-07
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

16. Ďakujem pekne. Prezentujete tu, pani poslankyňa, názor, že uznesenie prijímame len na základe odvolacieho krajského súdu. Áno, je to váš legitímny názor. Avšak včera tu niekoľkokrát zaznelo mnoho hlúpostí a nezmyselných obvinení aj na našu stranu. Vy osobne ste veľmi citlivá na výčitky ohľadom úmrtia generála Lučanského, pochopiteľne, bezpochyby. Ale to keď tu zaznieva, že sme priamo zodpovední za nešťastnú udalosť, ktorá sa stala Jánovi a Martine, tak to vám, pani Kolíková, ani nikomu z opozície nevadí. A toto ktorý súd vyriekol? Ktorý súd určil, že máme na tom vinu? Ale to sa berie ako pravda. To dobre že nezatlieskate. To je v poriadku. Toto je pravý obraz vás v zrkadle. A zaznieva tu stále, že zabíjame vzácny čas, ale ten zabíjate vy. Veď tri štvrtiny času ste zmárnili zacyklenými bezobsažnými rečami a dneska už polhodinu počúvam presne to isté, čo včera. To vy míňate ten čas. Ďakujem pekne.
22. schôdza NR SR - 9.deň - A. dopoludnia
Dátum: 2024-11-05
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

8. Ďakujem pekne. Ja by som sa chcel opýtať, keďže ste uvádzali, že ste zvýšili počet uchádzačov v tendroch o 50 %, keby ste vedel aspoň zhruba povedať, či tie čísla že koľko uchádzačov bolo, lebo o 50 % je dvaja, keď boli dvaja a zvýšili sa na troch. Taktiež uvádzate, že ste vašou prácou dosiahli 17-percentnú úsporu oproti predpokladanej cene zákazky. Nepopieram, to však, ale sú veľmi všeobecné údaje, lebo tak ako ste aj vy uvádzali príklad, že keď predchádzajúca, čiže naša vláda vyčlenila na, alebo určila ohodnotenie zákazky nad 100-tisíc a vysúťažila ju za 96-tisíc, tak ušetrila 4 %. Vám sa tieto, toto vytendrovanie podarilo ušetriť 17 %. To sa však dá aj tak, že zákazku ohodnotíte nie na 100-tisíc, ale na 120-tisíc vysúťažíte ju za 100-tisíc a tiež ušetríte 17 %, avšak zákazka vyjde drahšie o 4-tisíc. Nemohlo to šetrenie aj takto vypadať? (Povedané so smiechom.) Na to, aby tieto tvrdenia boli naozaj objektívne, by sme sa na to museli pozerať detailne, o aké veci sa jedná. Ja nespochybňujem, ale musíte uznať, že aj takto sa to dá vysvetliť. Percentami sa dá veľmi pružne hýbať. Ďakujem pekne.
22. schôdza NR SR - 6.deň - B. popoludni
Dátum: 2024-10-29
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

83. Ďakujem pekne. Pani poslankyňa, keďže váš úvod bol taký príkry a až opovržlivý k navrhovateľovi, tak vás teda musím považovať za odborníčku v tejto oblasti, preto sa vás chcem opýtať: každý vlastník alebo obhospodarovateľ lesa vypracúva zo zákona plán starostlivosti o les, bývalý nazývaný lesohospodársky plán, na decénium, čiže na desať rokov, v ktorom je aj schvaľované množstvo vyťažovaného dreva na toto obdobie. Preto sa pýtam vás, či mi viete povedať, je tá náhodná ťažba aj napríklad po kalamitách, čiže asanačná ťažba, započítavaná do množstva povolenej ťažby, alebo je nad rámec LHP alebo po novom PSL? Keďže pokiaľ by to teda to množstvo dreva nebolo nad rámec LHP-čka, tak by som v tom nevidel žiadne negatívum, skôr pozitívum. Ďakujem pekne.
22. schôdza NR SR - 6.deň - A. dopoludnia
Dátum: 2024-10-29
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

42. Ďakujem pekne. Pán kolega, toto vaše vystúpenie vnímam dosť tak schizofrenicky z vašej strany, pretože kriti... najskôr kritizujete aj všetci vysoké ceny potravín a keď urobíme opatrenia a tlak na znižovanie cien v obchodoch, a áno, aj v reťazcoch, ktoré v podstate diktujú ceny týchto komodít, tak tvrdíte, že poškodzujeme prvovýrobcov, lebo im tlačíme na ceny pod výrobné náklady. A presne tak, máte pravdu, a preto tí prvovýrobcovia, dodávatelia likvidujú svoje stavy dobytka, lebo nie sú konkurencieschopní s tými dodávateľmi, ktorí dodávajú do reťazcov. Ale kde je problém? Nie je problém v dotačnej politike Európskej únie, kde sme na počiatku pri vstupe do Európskej únie vyjednali oveľa nevýhodnejšie dotačné podmienky ako iné krajiny novovstupujúce, napríklad aj Poľsko a Maďarsko, a už vôbec nehovorím o starých krajinách Európskej únie. Koľko percent sme vtedy vyjednali vlastne? 55 %? Zmenilo sa to odvtedy, pán Hlina, v prospech našich prvovýrobcov alebo je to stále tak? Ďakujem pekne.
22. schôdza NR SR - 4.deň - A. dopoludnia
Dátum: 2024-10-25
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

44. Ďakujem pekne. Pani poslankyňa, ďakujem aj tebe, že si dôkladne rozviedla dôvodovú správu. Pani Kolíková v ústnom prejave uviedla, že pokiaľ by aj ich úderka NAKA a zmanipulovaná a spolitizovaná špeciálna prokuratúra vedená človekom, pri ktorého voľbe sa tiež muselo poriadne účelovo ohnúť právo, tak pokiaľ by aj tieto dva rozbesnené orgány nepostupovali v súlade so zákonom, čo bolo ix-ixkrát prípadov spomenuté v tej správe Únos spravodlivosti , tak ešte predsa tu boli na nápravu zákonnosti nezávislé súdy, odvolacie súdy a nakoniec minister. No to naozaj hádam nemohla myslieť vážne, že minister. Veď ministerkou bola práve ona. Alebo aj ona. A nezasiahla práve ona napríklad aj pri prvom spornom a podozrivom podozrení, podozrivom zranení generála Lučanského vo väzbe. A domnievam sa, že aj jej nekonaním bola teda jeho fyzická likvidácia dokonaná. A nezávislé súdy? To tiež je len slabá náplasť, keď vezmeme do úvahy tlak na politické kauzy zo strany vládnej moci, ale nie menej aj zo strany rozbesnených médií. Koniec koncov dôveryhodnosť súdy v prieskumoch o verejnej mienky nás nemôže napĺňať ani optimizmom, ani nejakou bezhraničnou vierou v spravodlivosť, že spravodlivosti bude učinené zadosť. Takže to boli veľmi slabé náplasti pani ministerky. Ďakujem pekne.
22. schôdza NR SR - 1.deň - A. popoludni
Dátum: 2024-10-22
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

50. Ďakujem pekne. No nárast o 3 % minimálnej mzdy, potenciálne aj ostatných miezd, kritizujete a zosmiešňujete, ale 3 % nárastu DPH, resp. 0,4-percentnú transakčnú daň, to strašíte, myslím, nielen vy, ale aj celá opozícia, ako s kataklizmom a rozkladom ekonomiky. Teda nárast nákladov na život je strašné zlo, o 3 %, ale zároveň nárast príjmov o 3 % je pre vás len marketingový ťah, ktorý nemá žiadny praktický význam pre ľudí. Resumé toho všetkého teda, že ten pekne navoňaný kadáver, ktorý tu predávate práve vy, uznávam, že ste veľmi dobrý marketér a preto vás a vaše vystúpenia aj rád počúvam a možno sa od vás aj učím v tomto. Takže myslím, že tým marketérom, ktorého ste na začiatku spomenul, ste teraz ukázal, že ste práve vy. Ďakujem pekne.
22. schôdza NR SR - 1.deň - A. popoludni
Dátum: 2024-10-22
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

22. Ďakujem pekne. Pán poslanec, snažil som sa pozorne počúvať, najmä v začiatku vášho vystúpenia, a uviedli ste, že výber daní bude nižší, ako bol doteraz, lebo sa zavádza daň z transakcií. To je len váš predpoklad alebo váš odhad, nie ako fakt, ako sa to snažíte podsunúť. Takže taktiež, že životná úroveň bude stagnovať, teda nie klesať, ani stúpať. Keďže rastú niektoré dane, tak zrejme beriete do úvahy, keďže nebude klesať životná úroveň, že tam budú aj nejaké spôsoby kompenzácie týchto opatrení. To je však ale v rozpore, čo ste následne povedal, že nominálna mzda, potom ste sa opravil, že priemerná mzda na Slovensku v roku 2025 neporastie. Som presvedčený, že určite porastie aj s ohľadom na nárast minimálnej mzdy, ktorý je plánovaný. Preto nepovažujem za správne, že tieto informácie podsúvate ako fakty. To však určite fakty nie sú, len vaše, verím, že chybné predpoklady. A preto si myslím, že je zbytočné strašiť obyvateľov, lebo keď tomu tak nebude, o rok sa ospravedlníte, že ste sa 22. októbra mýlil? Ďakujem.